Burse - Fonduri mutuale

Bursa de la Bucureşti a deschis luni dimineaţă în scădere cu 3%, pe fondul informaţiilor legate de extinderea coronavirus, acţiunile Banca Transilvania marcând un minus de 3,12%, cele ale BRD cu -2,9%, Purcari Wineries -5,9% şi Romgaz -3,8%.

Indicele principal, BET, avea la ora 10.30 o scădere de 2,9%, în timp ce BET-Fi (indice care are în componenţă SIF-urile) afişa o scădere de 2,6% şi BET-NG (indice care include companiile din energie) de 3,78%.

În rândul principalelor acţiuni listate, cea mai mare scădere este înregistrată de Purcari, urmată de o parte din acţiunile din energie şi cele bancare. Nuclearelectrica afişa un minus de 4,7%, OMV Petrom, de 3,9%, Romgaz de 3,8%, iar Transelectrica de 3,16%.

În acelaşi timp, BT a scăzut cu 2,9% şi BRD cu 2,44%.

Tot pe minus este şi Sphera Franchise Group, cu 4%.

Pe plan extern, bursele europene sunt de asemenea în cădere liberă. Indicele european Stoxx 600 a înregistrat o scădere de 2,99%, în timp ce FTSE 100 din Londra a scăzut cu 2,63%, iar DAX din Frankfurt cu 3,27%. La Paris, indicele CAC 40 a înregistrat un declin de 3,51%. Cea mai mare scădere e înregistrată în Italia, unde FTSE MIB a scăzut cu 4,26%.